CELEX: 32013D0795
Language: hr
Date: 2013-12-19 00:00:00
Title: 2013/795/EU: Provedbena odluka Komisije оd 19. prosinca 2013. o obavijesti Ujedinjene Kraljevine o mjerama koje namjerava donijeti u skladu s člankom 9. stavkom 2. i člankom 9. stavkom 3. Direktive 2009/45/EZ Europskog parlamenta i Vijeća o sigurnosnim pravilima i normama za putničke brodove (priopćeno pod brojem dokumenta C(2013) 9225)  Tekst značajan za EGP

21.12.2013   
            
            
               HR
            
            
               Službeni list Europske unije
            
            
               L 349/107
            
         PROVEDBENA ODLUKA KOMISIJE
   оd 19. prosinca 2013.
   o obavijesti Ujedinjene Kraljevine o mjerama koje namjerava donijeti u skladu s člankom 9. stavkom 2. i člankom 9. stavkom 3. Direktive 2009/45/EZ Europskog parlamenta i Vijeća o sigurnosnim pravilima i normama za putničke brodove
   (priopćeno pod brojem dokumenta C(2013) 9225)
   (vjerodostojan je samo tekst na engleskom jeziku)
   (Tekst značajan za EGP)
   (2013/795/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2009/45/EZ Europskog parlamenta i Vijeća od 6. svibnja 2009. o sigurnosnim pravilima i normama za putničke brodove (1), a posebno njezin članak 9. stavak 4.,
   budući da:
   
               (1)
            
            
               Direktivom 2009/45/EZ utvrđuje se visoka razina sigurnosnih zahtjeva za putničke brodove bez obzira na zastavu pod kojom plove, kada obavljaju nacionalnu plovidbu.
            
         
               (2)
            
            
               Člankom 9. stavkom 2. prethodno spomenute Direktive državama članicama dopušta se donošenje mjera kojima se dopuštaju jednakovrijedne zamjene za odredbe navedene u Prilogu I. Direktivi, pod uvjetom da su takve zamjene najmanje jednako učinkovite kao te odredbe te da su podložne postupku iz članka 9. stavka 4.
            
         
               (3)
            
            
               Člankom 9. stavkom 3. prethodno navedene Direktive državama članicama dopušta se donošenje mjera za izuzimanje brodova od određenih posebnih zahtjeva pod uvjetom da nema smanjenja razine sigurnosti i podložno postupku iz članka 9. stavka 4.
            
         
               (4)
            
            
               Člankom 9. stavkom 4. utvrđuje se da država članica koja koristi odredbe članka 9 stavka 2. i članka 9. stavka 3. mora obavijestiti Komisiju o mjerama koje namjerava donijeti, uključujući pojedinosti koje su potrebne za potvrdu održavanja odgovarajuće razine sigurnosti. Ako se, u roku od šest mjeseci od te obavijesti, donese odluka da u skladu s postupkom iz članka 11. stavka 2., mjere nisu opravdane,od navedene se države članice zahtijeva da predložene mjere izmijeni i dopuni ili da ih ne donese.
            
         
               (5)
            
            
               Ujedinjena Kraljevina prvotno je 17. veljače 2011. godine dostavila Komisiji obavijest o nacionalnim mjerama izuzetaka i jednakovrijednih zamjena zahtjeva Direktive za nacionalne putničke brodove u skladu s člankom 9. stavkom 2 i člankom 9. stavkom 3. Direktive 2009/45/EZ. Komisija je 25. ožujka 2011. godine zatražila dodatne tehničke detalje i objašnjenja o prijedlogu Ujedinjene Kraljevine.
            
         
               (6)
            
            
               Ujedinjena Kraljevina je 19. ožujka 2013. godine ponovno podnijela obavijest o nacionalnim mjerama kojima se odobrava dvadeset i jedna jednakovrijedna zamjena i izuzeće u skladu s člankom 9. stavkom 2. i člankom 9. stavkom 3. Direktive 2009/45/EZ. Ova obavijest zamjenjuje obavijest dostavljenu 17. veljače 2011. godine koja se uglavnom bavi tehničkim i operativnim alternativama zahtjevima Direktive kojima su obuhvaćene posebne potrebe malih putničkih brodova koji plove na obali Ujedinjene Kraljevine.
            
         
               (7)
            
            
               Komisija je 12. lipnja 2013. godine zatražila daljnje informacije i pojašnjenja o zahtjevu za izuzeće i jednakovrijedne zamjene. Komisija je navela da je razdoblje od šest mjeseci utvrđeno u članku 9. stavku 4. Direktive, počevši od prvotnoga primitka obavijesti, prekinuto sve do primitka svih potrebnih informacija kako bi se dovršila analiza. Ujedinjena Kraljevina poslala je svoj odgovor 13. srpnja 2013. godine. Održan je sastanak između predstavnika Komisije, Europske agencije za pomorsku sigurnost (EMSA) i nadležnih tijela Ujedinjene Kraljevine 23. rujna 2013. godine kako bi se dodatno istražili detalji ove složene obavijesti.
            
         
               (8)
            
            
               Do 1. listopada 2013. godine, Ujedinjena Kraljevina odlučila je povući jedanaest prvotnih izuzeća/jednakovrijednih zamjena. Ujedinjena Kraljevina također je ažurirala preostala izuzeća/jednakovrijedne zamjene i razjasnila operativne uvjete gdje bi se tražena izuzeća primijenila.
            
         
               (9)
            
            
               Komisija smatra da je devet traženih izuzeća/jednakovrijednih zamjena opravdano te da postupak utvrđen člankom 11. stavkom 2. Direktive 2009/45/EZ nije primjenjiv.
            
         
               (10)
            
            
               Ostali zahtjevi odnose se na zahtjev na temelju Uredbe III./2.1. Priloga I. Direktivi 2009/45/EZ o „Nabavi rezervnih splavi za spašavanje”. Ova mjera uključuje izuzeće i ekvivalentni prijedlog. Ujedinjena Kraljevina traži da se od zahtjeva na temelju Uredbe III./2.1. izuzmu brodovi klase C i D, duljine manje od 24 metra, za putovanja samo po povoljnom vremenu, danju i ljeti, koji ne prevoze više od 130 osoba. Ujedinjena Kraljevina kao jednakovrijednu zamjenu takvoj Uredbi predlaže da ovi putnički brodovi prenose splavi za spašavanje za 100 % osoba na brodu te plutajuću opremu za 20 % osoba.
            
         
               (11)
            
            
               Komisija smatra da se ovaj preostali zahtjev da se brodovi klase C i D, duljine manje d 24 metra, izuzmu od zahtjeva na temelju Uredbe III./2.1 Priloga I. Direktivi 2009/45/EZ o „Nabavi rezervnih splavi za spašavanje” ne može prihvatiti. Ujedinjena Kraljevina nije dokazala da, u okviru predloženih operativnih uvjeta, sigurnost brodova koji plove po povoljnom vremenu, danju i ljeti, nije smanjena. Nadalje, Ujedinjena Kraljevina nije dokazala da je rizik nedostupnosti splavi za spašavanje nizak, a da je predložena ekvivalentna mjera plutajuće opreme na brodu za 20 % osoba na brodu neprihvatljiva jer podrazumijeva da će se osobe koje je budu koristile biti u vodi. U nekim područjima koja su obuhvaćena ovim mjerama, temperatura mora u određenom ljetnom periodu može biti jako niska, dostižući u nekim slučajevima 5 °C.
            
         
               (12)
            
            
               Komisija stoga smatra da predviđene mjere o Uredbi III./2.1 Priloga I. Direktivi 2009/45/EZ nisu opravdane.
            
         
               (13)
            
            
               Mjera predviđena ovom Odlukom u skladu je s mišljenjem Odbora za sigurna mora i sprečavanje onečišćenja s brodova,
            
         DONIJELA JE OVU ODLUKU:
   Članak 1.
   Od Ujedinjene Kraljevine traži se da ne donese planirano izuzeće zahtjevu „Nabava rezervnih splavi za spašavanje” Uredbe III./2.1 Priloga I. Direktivi 2009/45/EZ za putničke brodove klase C i D, duljine manje od 24 metra i za jednakovrijedne zamjene predložene za one brodove koji bi trebali prevoziti splavi za spašavanje za 100 % i plutajuću opremu za 20 % osoba na brodu.
   Članak 2.
   Ova je Odluka upućena Ujedinjenoj Kraljevini Velike Britanije i Sjeverne Irske.
   
      Sastavljeno u Bruxellesu 19. prosinca 2013.
      
         
            Za Komisiju
         
         Siim KALLAS
         
            Potpredsjednik
         
      
   
   
      (1)  SL L 163, 25.6.2009., str. 1.